Claims | Conradie Inc. Blog
Wat is ‘n derdeparty eis & wie kan een instel?
1. Die Padongelukkefonds is ‘n regeringsliggaam wat onder meer befonds word deur ons wanneer ons brandstof ingooi. Die Padongelukkefonds is in die lewe geroep om mense wat in motorvoertuigongelukke betrokke is, te vergoed vir hulle beserings.
2. Wanneer het iemand ‘n Derdeparty Eis?
Wanneer u of u kind betrokke was in ‘n motorvoertuigongeluk en beserings opgedoen het, mag ‘n eis ingestel word teen die Padongelukkefonds. Voetgangers, fietsryers of passasiers word ingesluit by hierdie kategorie.
3. Wat kan mens alles van die Padongelukkfonds eis?
Gelede mediese koste;
Toekomstige mediese koste;
Verlies aan inkomste;
Toekomstige verlies aan inkomste;
In geval van die dood van ‘n broodwinner, gelede en toekomstige verlies aan onderhoud;
Pyn, Lyding, Verlies aan Lewensgenietinge, slegs in geval van baie ernstige beserings.
4. Wat is “ernstige beserings”?
Ná 1 Augustus 2008 kan mens slegs eis om algemene skade teen die Padongelukkefonds, mits die beserings só ernstig was, dat die hele liggaam permanent met 30 persent óf ingekort is óf, in die alternatief, dat die beserings wat u opgedoen het u verhoed om u lewe te lei soos u voorheen kon gedoen het, of om u werk te doen soos wat u voorheen kon gedoen het of indien u met aaklige opsigtelike letsels gelaat word.
5. Wanneer het iemand nié ‘n Derdeparty Eis nie?
Wanneer daardie persoon die bestuurder was van die voertuig wat die ongeluk veroorsaak het.
6. Ek is onseker oor beserings wat opgedoen is in ‘n motorvoertuigongeluk: Wat kan ek doen?
Gaan sien ‘n prokureur wat spesialiseer in Derdeparty Eise en sy of hy sal u kan adviseer oor of u beserings ernstig genoeg is om te kwalifiseer vir algemene skadevergoeding vanaf die Padongelukkefonds, óf of u dalk vir ‘n ánder eis sal kwalifiseer, byvoorbeeld Verlies aan Verdienste of Gelede Mediese Koste.
By Conradie Ingelyf hanteer Tana du Toit die Derdeparty Eise en sal u van raad kan voorsien met betrekking tot ‘n moontlike Derdeparty Eis. Hierdie konsultasie is gratis.
This entry was posted in Claims and tagged derdeparty eise, Padongelukkefonds on April 24, 2014 by Conradie Inc..